3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์หรือบริการ

บริษัทฯ เป็นผู้ผลิตเส้นใยไนล่อน ซึ่งสามารถที่จะแยกตามชนิดของผลิตภัณฑ์ได้ดังต่อไปนี้

1.) เม็ดไนล่อน (Nylon Chip)

2.) เส้นใยไนล่อน ชนิด Filament Yarn (Nylon Filament Yarn)

3.) เส้นใยไนล่อน ชนิด Pre-Oriented Yarn (Nylon Pre-Oriented Yarn)

4.) เส้นด้ายยืดหยุ่น (Nylon Stretch Yarn)

ทั้งนี้ผลิตภัณฑ์ที่กล่าวมาข้างต้น สามารถที่จะจำแนกขนาด และคุณลักษณะการนำไปใช้งานได้ ดังนี้ :-

1.) Nylon Chip เป็นผลิตภัณฑ์ที่ได้จากการที่วัตถุดิบ (Caprolactam)
ไปทำปฏิกิริยาทางเคมีในขั้นตอน Polymerization
ซึ่งผลิตภัณฑ์ดังกล่าวสามารถจะนำไปผลิตเป็นเส้นใยไนล่อนได้ตามความต้องการของลูกค้า

2.) Nylon Filament Yarn ทางบริษัทฯ
สามารถที่จะผลิตเส้นใยนี้ได้หลากหลายตามความต้องการของลูกค้า
โดยขนาดของเส้นใยนั้นสามารถที่จะจำแนกได้ดังนี้ :-

2.1) 20D/1F/SD 2.4) 40D/12F/SD 2.7)100D/24F/SD

2.2) 30D/10F/SD 2.5) 70D/24F/SD 2.8) 200D/48F/SD

2.3) 40D/10F/SD 2.6) 140D/48F/SD

เส้นใยขนาดต่าง ๆ ดังกล่าวนี้ สามารถที่จะนำไปผลิตสิ่งทอได้หลากหลายอันได้แก่ ผ้าถัก, ผ้าทอ
ยางยืด, ผ้าร่ม และผ้าลูกไม้ เป็นต้น

3.) Nylon Pre-Oriented Yarn ทางบริษัทฯ สามารถทำการผลิตเส้นใยชนิดนี้ 2 ขนาดด้วยกัน
คือ

3.1) 88D/24F/SD

3.2) 118D/24F/SD

เส้นใยทั้งสองขนาดข้างต้น เป็นผลิตภัณฑ์ซึ่งถือว่าเป็นผลิตภัณฑ์กึ่งสำเร็จรูป
กล่าวคือจะต้องนำเส้นใยดังกล่าวไปผ่านขบวนการยืด(Stretch) เพื่อเป็นเส้นใยฟู
สามารถใช้นำไปถักทอเป็นผลิตภัณฑ์ต่าง ๆ คือ ถุงเท้า, ยางยืด, ผ้าลูกไม้, ถุงมือ, ผ้ายืด
และเส้นใยสี เป็นต้น

4.) Nylon Stretch Yarn ผลิตภัณฑ์ชนิดนี้ทางบริษัทฯ
สามารถที่จะผลิตได้หลากหลายเช่นกันเพื่อตอบสนองความต้องการของลูกค้า
ซึ่งสามารถแยกตามขนาดได้ดังนี้

4.1) 70D/24F/1 4.5) 70D/24F/6 4.9) 100D/24F/4

4.2) 70D/24F/2 4.6) 100D/24F/1 4.10) 100D/24F/6

4.3) 70D/24F/3 4.7) 100D/24F/2 4.11) 40D/10F/1

4.4) 70D/24F/4 4.8) 100D/24F/3 4.12) 40D/10F/2

ผลิตภัณฑ์ทุกขนาดข้างต้นที่กล่าวมานี้ สามารถที่จะนำไปถักทอหรือย้อมสีได้ โดยลักษณะที่นำไปใช้ได้แก่
ทอผ้ายืด, ถุงเท้า, ถุงน่อง, ยางยืด, ผ้าลูกไม้ และชุดชั้นใน เป็นต้น

บริษัทฯ ได้รับการส่งเสริมการลงทุนเมื่อปี 2517 ในการผลิต NYLON FILAMENT YARN
มีกำลังการผลิตรวม 4,200 ตัน และเมื่อปี 2532 ในการผลิต NYLON PRE-ORIENTED YARN
มีกำลังการผลิตปีละประมาณ 1,485 ตัน ,ผลิต NYLON FILAMENT YARN ปีละประมาณ 660 ตัน
โดยบัตรส่งเสริมทั้ง 2 ครั้ง
ได้รับมีสิทธิประโยชน์ในด้านการอนุญาตให้นำช่างฝีมือหรือผู้ชำนาญการซึ่งเป็นคนต่างด้าวกับคู่สมรสและบุคคลซึ่งอยู่ในอุปการะของบุคคลทั้งสองประเภทเข้ามาในราชอาณาจักรได้

3.2 การตลาดและภาวะการแข่งขัน

โดยภาพรวมของปี 2544
ภาวะอุตสาหกรรมเส้นใยไนล่อนในประเทศยังไม่กระเตื้องขึ้นมากนักจากปัญหาเศรษฐกิจถดถอยเดิมของประเทศไทย
ทำให้ผู้ผลิตยังไม่สามารถทำการผลิตได้เต็มที่ ขณะเดียวกันจากการที่ต้นทุนวัตถุดิบของไนล่อน คือ
คาโปรแลคตัมเริ่มปรับตัวต่ำลงตั้งแต่ต้นปี 2544
เป็นต้นมาทำให้ราคาขายเริ่มต่ำลงเรื่อยๆและจะเป็นผลกระทบต่อเนื่องถึงปี 2545
อย่างไรก็ตามเนื่องจากสภาวะความต้องการในประเทศยังไม่มีแนวโน้มที่สูงขึ้นอย่างชัดเจนโดยเฉพาะอย่างยิ่งในระยะเวลา
6 เดือนแรกของปี 2545
คาดว่าผู้ผลิตเส้นด้ายไนล่อนจะยังไม่สามารถเพิ่มกำลังการผลิตได้อย่างเต็มที่
การเพิ่มผลผลิตจะทำได้ก็ต่อเมื่อผู้ผลิตสามารถหาตลาดต่างประเทศเพิ่มขึ้นได้
เนื่องจากบริษัทมีความสัมพันธ์ที่ดีกับลูกค้าในตะวันออกกลางและประเทศในเอเชียใต้
บริษัทคาดว่าจะสามารถทำธุรกิจกับลูกค้าในละแวกนั้นได้เพิ่มขึ้นโดยเฉพาะอย่างยิ่งลูกค้าในประเทศปากีสถานซึ่งเป็นตลาดไปสู่ประเทศอาฟกานิสถานซึ่งอยู่ในระหว่างการฟื้นฟูประเทศของประชาคมชาวโลกและมีเงินสนับสนุนจากองค์การสหประชาชาติเป็นจำนวนเงินหลายพันล้านเหรียญสหรัฐอเมริกาดอลล่าร์
เงินทุนที่ไหลเข้าสู่ประเทศดังกล่าวจะกระตุ้นความต้องการทุกด้านรวมทั้งตลาดการบริโภคของสินค้าประเภทไนล่อนด้วย

สภาพการแข่งขันสำหรับอุตสาหกรรมยังคงเป็นไปอย่างเข้มข้น
แต่ผู้ผลิตทุกรายไม่ได้แข่งขันกันที่ราคาสินค้าเนื่องจากต้นทุนที่ค่อนข้างสูงของทุกฝ่าย
และมีการแบ่งตลาดกันค่อนข้างชัดเจนในแง่ของผลิตภัณฑ์สินค้า เช่น บริษัทจะขายด้ายเบอร์ 40
มากกว่าเบอร์ 70 เป็นต้น

คู่แข่ง/ผู้ผลิตสินค้ารายใหญ่ของธุรกิจเส้นด้านไนล่อน คือ

1.  บริษัท โทเร ไนล่อน ไทย จำกัด

2.  บริษัท ไทยทาฟต้า จำกัด (มหาชน)

3.  บริษัท เอเชีย ไฟเบอร์ จำกัด (มหาชน)

4.  บริษัท นครหลวงเส้นใยสังเคราะห์ จำกัด (มหาชน)

5.  บริษัท ไทยโพลีเมอร์ จำกัด

6.  บริษัท ไทยล่อน 66 จำกัด

บริษัทถือว่าเป็นลำดับที่ 4 ในแง่ของกำลังการผลิต ทั้งนี้บริษัท 3
ลำดับแรกมีสินค้าประเภทอื่นนอกเหนือจากไนล่อนด้วยหรือมีโรงงานทอผ้าด้วย
ตามที่ได้ระบุไว้ข้างต้นว่าผู้ผลิตแต่ละรายไม่ได้แข่งขันกันในเรื่องราคามากจนเกินไป
โดยทุกรายจะมุ่งเน้นผลิตผลิตภัณฑ์ที่ตนเป็นผู้ถนัด สำหรับบริษัทจะมุ่งผลิตเส้นด้ายเบอร์ 20, 30
และเบอร์ 40
รวมทั้งด้ายประเภทตีเกลียวและด้ายย้อมสีเพื่อการส่งออกตามคำสั่งซื้อของลูกค้าต่างประเทศ

ลูกค้าของบริษัทฯ สามารถแบ่งได้เป็น 2 ประเภท คือ

- โรงงานทอผ้า ลูกค้าประเภทนี้ทางบริษัทฯจะจำหน่ายเส้นใยเพื่อให้ลูกค้านำไปทอเป็นผืน, ผ้าลูก

ไม้, ผ้าเทป, ผ้ายืด,ผ้านวม,ถุงเท้า และถุงน่อง เป็นต้น

- โรงงานผลิตด้าย ลูกค้าประเภทนี้เมื่อลูกค้าซื้อเส้นใยจากบริษัทฯ จะต้องนำไปผลิตเป็นด้ายยืด
(STRECH YARN) ใช้สำหรับทอผ้ายืด, ยางยืดและด้ายแซ็ก เป็นต้น

3.3 การจัดหาผลิตภัณฑ์หรือบริการ

บริษัทฯมีโรงงานผลิตเส้นใยไนล่อน ตั้งอยู่เลขที่ 99/1 หมู่ที่ 2 ถนนเศรษฐกิจ ตำบลนาดี
อำเภอเมือง จังหวัดสมุทรสาคร โทรศัพท์ (034)830922-4 ทำการผลิตสินค้าตลอด 24 ชั่วโมง

กระบวนการการผลิตเป็นกระบวนการผลิตทางด้านเคมี ที่นำวัตถุดิบ ชื่อว่า คาโปรแลคตัม
ซึ่งเป็นวัตถุดิบที่ได้มาจากการกลั่นของน้ำมันเบนซิน
มาเข้าขบวนการความร้อนสูงเปลี่ยนแปลงโมเลกุลและคุณสมบัติ กลายเป็น เม็ด (CHIPS)
ซึ่งเรียกว่า POLIMERIZATION

หลังจากนั้นจะนำ CHIPS ผ่านเครื่องความร้อนและดึงออกมาเป็นเส้นใยสังเคราะห์ ที่เรียกว่า
เส้นใยไนล่อน ด้วยความเร็วที่แตกต่างกันตามความต้องการของลูกค้า ซึ่งจะมีผลต่อการยืดหยุ่น
และความทนทานแข็งแรงของเส้นใย เมื่อนำเส้นใยมารวมกันจะได้เส้นด้ายไนล่อน

บริษัท สามารถผลิตเส้นด้ายประเภทต่างๆ ตามที่ได้ระบุไว้ข้างต้นตามคำสั่งซื้อของลูกค้า

ขั้นตอนและเทคโนโลยีในการผลิต

1.  CHIP PRODUCTION PROCESS เป็นกระบวนการผลิตที่นำ CAPROLACTAM, น้ำ, กรดน้ำส้ม
    และ TIO2 มาผ่านกระบวนการทางเคมี ที่เรียกว่า POLIMERIZATION
    ที่อุณหภูมิสูงและรีดออกมาเป็นเส้นๆ ผ่านรางน้ำเย็น
    แล้วดึงเข้าเครื่องตัดออกมาเป็นเม็ดๆเรียกว่าเม็ดไนล่อน เม็ดไนล่อนจะถูกนำมาล้าง
    MONOMER บางส่วนที่ยังหลงเหลืออยู่
    และนำออกไปอบแห้งก็จะได้เม็ดไนล่อนที่พร้อมนำไปผลิตเป็นเส้นใยต่อไป

  กระบวนการผลิตเส้นใยของบริษัทฯ สามารถแบ่งได้เป็น 3 ส่วนคือ UDY, POY, FDY

2.  UNDRAWN YARN (UDY) จะเป็นกระบวนการผลิตที่นำเอาเม็ดไนล่อนมาเข้าเครื่อง
    EXTRUDER มี HEATER ให้ความร้อนและเม็ดไนล่อนจะหลอมละลาย
    ต่อจากนั้นจะถูกอัดผ่านแว่น SPINNERET
    ออกเป็นเส้นๆแล้วจะภูกเป่าด้วยลมเย็นจนแข็งตัวหลังจากนั้นจะถูกดึงม้วนเข้าหลอดเพื่อเข้าสู่ขั้นตอนต่อไป
    เส้นใยชนิดนี้ผ่านการดึงยืดน้อยมาก โมเลกุลของเส้นใยยังไม่เรียงตัวและความแข็งแรงต่ำ
    จึงยังไม่สามารถนำมาใช้ได้

3.  PRE-ORIENTED YARN (POY) มีขั้นตอนการผลิตใกล้เคียงกับ UDY
    แต่มีการดึงยืดบางส่วนแล้วและสามารถผลิตได้รวดเร็วกว่า

4.  FULLY DRAWN YARN (FDY) เป็นการผลิตเส้นใยไนล่อนที่ลดขั้นตอนการผลิตลงมา
    มีขั้นตอนการผลิตใกล้เคียงกับ UDY โดยนำเม็ดไนล่อนไปหลอมเหลวแล้วอัดผ่าน SPINNERET
    และจะผ่านการดึงยืดโดยใช้ความเร็ว 4800 M/MIN
    เส้นใยไนล่อนที่ได้มาจึงสมบูรณ์พร้อมที่จะนำไปใช้งานถัก-ทอทันที

5.  DRAW-TWISTING YARN (DT-YARN) เป็นการนำเส้นใย UDY มาผ่านเครื่อง
    DRAW-TWISTER (DT) เพื่อดึงยืดและตีเกลียวไปพร้อมๆกัน เส้นใยที่ได้จะมีการดึงยืดเต็มที่
    (FULL ORIENTED) สามารถนำไปใช้งานในขั้นตอนต่อไปได้

6.  DRAW TEXTURED YARN (DTY) เป็นเส้นด้ายยืดหยุ่น (STRETCH YARN) โดยการนำเส้นใย
    UDY หรือ POY มาผ่านเครื่อง DRAW TEXTURIZING MACHINES
    เส้นใยจะถูกดึงยืดและทำให้หงิกงอ ดังนั้นเส้นด้ายที่ได้จะมีความฟูตัวสูง
    อากาศถ่ายเทได้สะดวก เมื่อนำไปทอเป็นผ้าหรือเสื้อแล้วจะสวมใส่สบาย

ในภาวะปัจจุบันเทคโนโลยีที่บริษัทฯ ใช้อยู่ในการผลิตเส้นใยสังเคราะห์ยังถือว่าไม่ล้าสมัย
เมื่อเปรียบเทียบกับคู่แข่งในประเทศและในแถบอาเชีย
อย่างไรก็ตามบริษัทฯอาจจะต้องมีการซื้อเครื่องจักรทางด้าน DRAW TEXTURIZING YARN และด้าน
DRAW TWISTING YARN มาเพิ่มเติมเพื่อเพิ่มการผลิตและเพิ่มประสิทธิภาพและคุณภาพของสิ้นค้าด้วย
โดยที่บริษัทฯยังไม่มีความจำเป็นที่ต้องเพิ่มบุคคลกรมารองรับแต่อย่างใดเนื่องจากมีความพอเพียงแล้ว

ผลกระทบต่อสิ่งแวดล้อม

บริษัทตระหนักดีถึงความรับผิดชอบที่พึงมีต่อสังคมและสิ่งแวดล้อมจากกระบวนการผลิต
บริษัทฯได้วางมาตรการอย่างรัดกุมในสการป้องกันมลสารในน้ำทิ้งจากกระบวนการผลิต
ควันและเขม่าจากหม้อน้ำ
เพื่อมิให้เกิดมลภาวะกระทบต่อสิ่งแวดล้อมโดยบริษัทฯได้สร้างบ่อพักน้ำเสียขนาดใหญ่ 5 บ่อ
เนื้อที่ประมาณ 30 ไร่ และติดตั้งอุปกรณ์เพื่อบำบัดน้ำเสียให้ได้ตามมาตรฐานที่ราชการกำหนด
มีการตรวจสอบและวิเคราะห์น้ำเสียที่ระบายออกทุกสัปดาห์
เพื่อให้มลสารตกตะกอบและใสสะอาดก่อนระบายออก
นอกจากนี้ยังมีการติดตั้งอุปกรณ์เพื่อขจัดเขม่าจาก BOILER
เพื่อมิให้ก่อความเดือดร้อนแก่บริเวณใกล้เคียง
และเหนือสิ่งอื่นใดสิ่งสูญเสียจากการผลิตทุกขั้นตอนยังสามารถนำกลับไปผลิตเป็นผลิตภัณฑ์ใหม่
(RECYCLE) เพื่อเป็นวัสดุอุปกรณ์ต่าง ๆ เช่น เชือก, สายรัดกล่อง เป็นต้น
ทั้งนี้บริษัทฯได้มีการส่งรายงานผลการวิเคราะห์ปริมาณสารมลพิษต่อกรมโรงงานอุตสาหกรรมเป็นประจำทุกเดือน
และปรากฏว่าไม่เคยมีประวัติการกระทำผิดแต่อย่างใด

วัตถุดิบหลักและแหล่งของวัตถุดิบ

วัตถุดิบหลักซึ่งใช้ในการผลิตเส้นใยไนล่อน คือ คาโปรแลคตัม ซึ่งเป็นต้นทุนมูลค่ากว่า 99%
ของต้นทุนสินค้า ซึ่งบริษัทมีการสั่งซื้อจากทั้งในและนอกประเทศ

ก. สั่งจากในประเทศ จาก บริษัท คาโปรแลคตัมไทย จำกัด (มหาชน)
ซึ่งเป็นผู้ผลิตวัตถุดิบรายเดียวในประเทศไทย
และในปีที่ผ่านมาบริษัทฯทำการสั่งซื้อจากผู้ขายรายนี้เป็นมูลค่ากว่า 53.35 %
ของจำนวนการสั่งซื้อวัตถุดิบทั้งหมด
เนื่องจากความสะดวกในการส่งมอบสินค้าของผู้ขายที่สามารถส่งวัตถุดิบให้บริษัทภายในระยะเวลาไม่นานบริษัทฯจึงไม่มีความจำเป็นที่จะต้องเก็บรักษาวัตถุดิบเป็นจำนวนมาก

ข. สั่งเข้ามาจากต่างประเทศ ประกอบด้วยคาโปรแลคตัม ที่บริษัทสั่งซื้อจากแหล่งผลิตในประเทศ
อินเดีย เม็กซิโก และโปแลนด์
ซึ่งปกติแล้วการสั่งซื้อบริษัทฯจะต้องขอให้สถาบันการเงินค้ำประกันการจ่ายเงินโดยการเปิด LETTER
OF CERDIT

วัสดุที่ต้องสั่งซื้อจากต่างประเทศ รวมถึง TITANIUM DIOXIDE
ซึ่งบริษัทจะสั่งซื้อจากประเทศเยอรมันเป็นหลัก

ราคาของ CAPROLACTAM ในระยะเวลา 5 ปีที่ผ่านมาเป็นดังนี้ คือ

  ------------- ------------ ------------ ----------- ----------- -----------
                2540         2541         2542        2543        2544

  เฉลี่ย (USD/ตัน) 1,620        1,398        1,231       1,445       1,001.78
  ------------- ------------ ------------ ----------- ----------- -----------

ปัญหาที่เกี่ยวข้องกับวัตถุดิบคือ คาโปรแลคตัมเป็นวัตถุดิบประเภทกึ่ง Commodity
ซึ่งมีราคาค่อนข้างผันผวนตามราคาน้ำมันในตลาดโลก
ซึ่งในระยะเวลาหนึ่งปีที่ผ่านมาราคาต่อตันได้ลดลงถดถอยตลอดตามราคาน้ำมันในตลาดโลกรวมถึงผลสะท้อนจากความต้องการไนล่อนในตลาดโลกลดลง
ทำให้ผู้ผลิตรายใหญ่ทั้งในยุโรปและเอเชียได้ลดกำลังการผลิตลง ณ
ปัจจุบันราคาของคาโปรแลคตัมที่ทำการส่งมอบ ณ เดือนมกราคม 2545 อยู่ที่ USD 850
ต่อตันสำหรับในประเทศและอยู่ที่ USD 750
ต่อตันถ้าซื้อจากต่างประเทศและมีแนวโน้มที่จะอยู่ในระดับนี้ จนถึงประมาณไตรมาสสุดท้ายของปี
2545 การผันผวนของราคาวัตถุดิบเป็นสิ่งที่เป็นปัจจัยเสี่ยงที่บริษัทฯมิอาจควบคุมได้

นอกเหนือจากนี้การซื้อวัตถุดิบบริษัทยังต้องยอมรับความเสี่ยงของอัตราแลกเปลี่ยนเนื่องจากผู้ขายทั้งในและนอกประเทศให้บริษัทฯเป็นผู้รับความเสี่ยงจากการผันผวนของอัตราแลกเปลี่ยน
(ถึงแม้ว่าจะซื้อจากในประเทศก็ตาม)